محمد سقراط كود- العديد من المحسوبين على العايقين والفايقين النهار وماطال وهوما كيطالبو بالديمقراطية كأنها الحل السحري لجميع المشاكيل ديالنا، باك جاهز ديال الديمقراطية، ومعاه التطبيقات المرفقة، اقتصاد قوي، نقص فمعدل البطالة، حريات فردية وجماعية، كرامة ، عدالة اجتماعية، حوب، مساحات خضراء، الرخاء، ارتفاع معدل الحياة، صحة وتعليم جيد، دستور ديمقراطي حتى هو، وبزاف ديال التطبيقات الأخرى لي كتجي مرفقة بالباك ديال الديمقراطية، وبمجرد تتحقق الديمقراطية، غادي يتبخر المخزن، وغادي يوليو يحكمونا الشرفاء الوطنيين، لي غادي يزيدو بالبلاد لقدام، على عكس بنكيران. وهاد الديمقراطية غادا تنزل علينا من السما، والسما الحمد الله ليست ببخيلة معنا خصوصا هاد ليام، السما راه نزلو منها الكتب السماوية ونزلو منها الأمطار الطوفانية، وحنا غادي نمارسوها عبر صناديق الإقتراع، باش نوصلو الشرفاء لسدة الحكم ، لي غادي يعوضو الشفارة لي دايرين بسيدنا ، وديك الساعة أراك للإزدهار والرخاء، ونقدرو بين عشية وضحاها نوليو بحال النكليز، علاه مال النكالزة باش حسن منا، وعلاه باش وصلو لداكشي كامل من غير بالديمقراطية. ولكن لي ماعارفينش لخوت عندنا هو أن الديمقراطية مكتنزلش من السما، وإنما كتطلع من الأرض، من الأفراد الأحرار، وزايدون حنا راه دولة ديمقراطية ودرنا انتخابات نزيهة وهي لي وصلات العدالة والتنمية لسدة الحكم، اذن فيناهو الموشكيل، علاش موصلوش الشرفاء للحكم ، واش حيث مترشحوش أصلا وقاطعو الإنتخابات كعادتهم، حيث الشرفاء عندنا التخصص ديالهم هو المقاطعة، أو كيتسناو يوصلو للحكم عبر ثورة شعبية محمولين على أكتاف الجماهير. على غفلة منا والقمل يتسركل في رؤوس آبائنا أنذاك، قاليك هاك مارس حقك فالتصويت، بلا منسولو عليه حنا أصلا، أو نعرفوه لاش صالح، ياك كاين الملك فالبلاد فراه كفى ووفى، ولكن باش منبانوش قرودة أمام العالم، مارسنا الإنتخابات، واخترنا أو اختارت فبلاصتنا وزارة الداخلية أنذاك، ولكن هاحنا فالألفية التالثة وباقا الأمور هي هي، باقي كيوصلو الشفارة والنهابة، وباقي عندنا فالبرلمان نواب على شاكلة لشكر ، فيناهو الموشكيل. بالنسبة لموشكيل الديمقراطية عندنا هو أنه كيصوت الشعب، والشعب أغلبه ماقاريش وحتى الى قاري شوية معندوش وعي سياسي، أغلب الدول الديمقراطية ماجاتش وعطات حق التصويت للشعب كامل فدقة وحدة وإنما فأغلبيتها مشى الأمر تدريجيا، فالنكليز مثلا الى حدود القرن التاسع عشر كانوا يالله كيصوتو شي 3 فالمية من الشعب، أصحاب الأملاك لي كيخلصو الضريبة، العمال مكانوش كيصوتو، ونهار طالبو العمال بالحق فالتصويت ودارو حتى هوما عشرين فبراير ديالهم سنة 1819، الدولة جابتليهم الجنرال لي نتاصر على نابليون فمعركة واترلو بالخيالة والمدافع ديالو وقصفهم، ومات العديد ، ورجعو فالتلاتينات من نفس القرن ودارو مظاهرة باش يصوتو وحررو ميتاق وتصدى لهم الجيش عاوتاني، لا تساهل مع الرعاع، وبقا الأمر حتى 1918عاد أقرت الدولة الحق لكولشي يصوت من غير لعيالات حتى يفوتو تلاتين عام. وفماريكان كان التصويت مقتصر على الذكور البيض أصحاب الأملاك، وحتى دازت شحال وهوما يديرو حق التصويت للي يعرف يكتب ويقرى، ومن عدة مظاهرات وصراعات مع السلطة، عاد وصلو لحق الإقتراع العام كما هو حاليا، ولي جا دقة دقة، من بعد الذكور عطاو حق التصويت للمرأة ومن بعد المرأة عطاوه للكحلين وهادشي كلو ماجاش صدقة و أنما أي فئة كانت مستتناة من التصويت ناضلات وقاتلات وسال الدم عاد نتازعات حق التصويت حتى أتبثت أنها تستحقه. حنا جاو على غفلة قاليك نوضي أخدوج من ورا الكانون سيري صوتي على الحاج عبد القادر، والنتيجة هي هادي، بنكيران رئيس حكومة فعصر الآيفون، الديمقراطية هي حكم الأغلبية، والى كانت هاد الأغلبية فيها بزاف بحال علال القادوس، آش كنتسناوهم يختارولينا لي يحكنا، راه واخا يترشح ميلتون فريدمان عندنا راه مايجيب حتى صوت مقابل شباط مثلا، راه خاص اعادة نظر فهاد العبث، مايمكنش لسكان لقوادس يفرضو ارادتهم السياسية على الأقلية العاقلة فهاد البلاد، على الأقل يولي حق الإقتراع للي كيقراو ويكتبو، وشوف تشوف، الحمد الله لي كاين المخزن فالبلاد قايد السفينة، أما كون كان زعمة الشعب كيختار لي يقود السفينة كون غرقنا شحال هادي. 
سقراط: المخزن فالبلاد قايد السفينة أما كون كان زعمة الشعب كيختار لي يقود السفينة كون غرقنا شحال هادي